Rasmus Højlund
Ramus Højlund er en dansk fodboldspiller, der spiller for den engelske klub Manchester United i Premier League. Han har desuden spillet 6 landskampe og scoret 6 mål for Danmark (pr. 19. juni 2023).
Rasmus Højlund spillede ungdomsfodbold i F.C København og fik som 17-årig debut på klubbens førstehold. I januar 2022 skiftede han til den østrigske klub Sturm Graz, hvor han scorede to mål i sin debutkamp for klubben. Efter i alt 21 kampe og 12 mål for Sturm Graz blev han i august 2022 solgt til Atalanta i den italienske Serie A. Her fortsatte Rasmus Højlund med at score mål, og flere storklubber havde nu fået øje på den målfarlige angriber. I juli 2023 blev Rasmus Højlund købt af den engelske storklub Manchester United for ca. 560 mio. kroner, hvilket gør Højlund til den dyreste danske fodboldspiller nogensinde. Kontrakten med United løber frem til 2028 med mulighed for forlængelse.
Rasmus Højlund har spillet 27 kampe på diverse ungdomslandshold og debuterede på A-landsholdet under Kasper Hjulmand den 22. september 2022 i en Nations League-kamp mod Kroatien. Sine tre første landsholdsmål scorede han i Danmarks 3-1-sejr over Finland i EM-kvalifikationskampen den 23. marts 2023.